Publication: Magyar Közlöny
Issue: MK-2004-60 (Year: 2004, Number: 60)
Era: 2004-2010
Section: II. számú melléklet a 2004. évi XXX. törvényhez
Paragraph Index: 8886

1. Együttes nyilatkozat a közös kül- és biztonságpolitikáról 1. Az Unió tudomásul veszi annak megerősítését, hogy Norvégia, Ausztria, Finnország és Svédország teljes mértékben elfogadja az Unióhoz, valamint annak „közösségi vívmányok” néven ismert intézményi keretéhez kapcsolódó jogokat és kötelezettségeket, úgy ahogyan azok a jelenlegi tagállamokra nézve alkalmazandók. Ez magában foglalja különösen a szerződések, beleértve az Európai Unióról szóló szerződés tartalmát, alapelveit és politikai célkitűzéseit. Az Unió, valamint a Norvég Királyság, az Osztrák Köztársaság, a Finn Köztársaság és a Svéd Királyság megállapodnak abban, hogy: – az Unióhoz való csatlakozásnak erősítenie kell az Unió belső koherenciáját és abbeli képességét, hogy eredményesen lépjen fel a kül- és biztonságpolitikában; – az új tagállamok a csatlakozás időpontjától kezdve készen állnak és képesek arra, hogy teljes mértékben és aktívan vegyenek részt az Európai Unióról szóló szerződésben meghatározott közös külés biztonságpolitikában; – az új tagállamok a csatlakozással teljes mértékben és fenntartás nélkül elfogadják a Szerződés célkitűzéseit, az V. cím rendelkezéseit és a csatolt megfelelő nyilatkozatokat; – az új tagállamok készen állnak és képesek arra, hogy támogassák az Unió sajátos, a csatlakozás idején hatályos politikáit. 2. Tekintettel a tagállamoknak az Európai Unióról szóló szerződéséből fakadó, az Unió közös kül- és biztonságpolitikájának végrehajtására vonatkozó kötelezettségeire, egyetértés született abban, hogy a csatlakozás napján a csatlakozó országok jogi kerete összeegyeztethető lesz a közösségi vívmányokkal.

Source: https://magyarkozlony.hu/hivatalos-lapok/c6bcdc26353c827779a99cd0267135392809286f/dokumentumok/a00836c0ee2d2212d5db57c4ecdb19569b8e3df6/letoltes